钦定古今图书集成/明伦汇编/宫闱典/第050卷 > 海陵三妃
## 钦定古今图书集成/明伦汇编/宫闱典/第050卷 > 海陵三妃

按《金史后妃传》：“海陵为人善饰诈，初为宰相，妾媵不
过三数人。及践大位，逞欲无厌。后宫诸妃十二位，又
有昭仪至充媛九位，婕妤、美人、才人三位，殿直最下，
其他不可举数。初即位，封岐国妃，徒单氏为惠妃，后
为皇后，第二娘子大氏封贵妃，第三娘子萧氏封昭
容，耶律氏封修容。其后贵妃大氏进封惠妃，贞元元”
年进封姝妃，正隆二年进封元妃。昭容萧氏，天德二
年特封淑妃，贞元二年进封宸妃。修容，耶律氏，天德
四年进昭媛，贞元元年进昭仪，三年进封丽妃。即位
之初，后宫止此三人，尊卑之叙，等威之辨，若有可观
者。及其侈心既萌，淫肆蛊惑，不可复振矣。